[pic] | COMISIA EUROPEANĂ |

Bruxelles, 17.3.2010

COM(2010)101 final

COMUNICARE A COMISIEI CĂTRE CONSILIU ȘI CĂTRE PARLAMENTUL EUROPEAN

Măsuri de însoțire pentru sectorul bananelor: sprijinirea principalelor țări ACP exportatoare de banane în vederea adaptării viabile la noile realități comerciale

Bananele[1] sunt esențiale pentru traiul a milioane de oameni și reprezintă o sursă importantă de venituri din export pentru multe țări în curs de dezvoltare[2]. Pentru unele dintre aceste state, producția de banane în vederea exportului în Uniunea Europeană (UE) constituie o activitate economică importantă, cu efecte de multiplicare pentru restul economiei.

Țările exportatoare de banane din Africa, zona Caraibelor și Pacific (ACP) au beneficiat, în mod tradițional, de acces preferențial pe piața UE. Regimul preferențial de care s-au bucurat țările ACP a fost contestat de alți membri ai Organizației Mondiale a Comerțului (OMC), iar organul de apel al OMC s-a pronunțat în repetate rânduri împotriva organizării comune a pieței (OCP) a Uniunii Europene. Cel mai recent, în decembrie 2008, organul de apel a stabilit că UE era obligată să reconsolideze nivelul tarifului la banane.

În decembrie 2009, UE a parafat un acord privind bananele cu țările exportatoare de banane din America Latină, în care se prevedea un program pentru reducerea tarifului aplicat de UE la banane în baza clauzei națiunii celei mai favorizate (MFN). Tarifele MFN vor fi reduse de la nivelul actual de 176 € la 114 € pe tonă pe o perioadă cuprinsă între șapte și nouă ani.

Țările ACP exportatoare de banane vor avea în continuare acces pe piața UE fără taxe vamale și fără contingente. Cu toate acestea, datorită modificării regimurilor comerciale, în special liberalizarea clauzei națiunii celei mai favorizate în cadrul OMC, ritmul reducerii marjei preferențiale a țărilor ACP exportatoare de banane va fi mai rapid decât s-a anticipat inițial. Este o provocare care va trebui abordată în mod corespunzător.

Comisia Europeană se angajează să sprijine țările ACP în vederea adaptării la efectele cauzate de modificarea regimului de import al UE. Integrarea tuturor țărilor în curs de dezvoltare în sistemul comercial multilateral și în economia mondială este un obiectiv-cheie al UE în materie de dezvoltare. Prin urmare, Comisia Europeană propune să sprijine principalele țări ACP exportatoare de banane pentru a putea răspunde provocărilor cu care se vor confrunta, prin instituirea de măsuri de însoțire pentru sectorul bananelor. Durata propusă a măsurilor este de maximum patru ani (2010-2013), iar bugetul va fi de 190 milioane €. Comisia va analiza, împreună cu autoritatea bugetară, posibilitatea de a majora această sumă cu 10 milioane € în cazul în care creditele corespunzătoare vor fi disponibile ca urmare a procedurilor bugetare anuale.

CONTEXT

Regimul comercial al UE

Țările ACP exportatoare de banane au avut, în mod tradițional, acces preferențial pe piața UE. Această situație a fost contestată de alte țări în cadrul Acordului General pentru Tarife și Comerț (GATT) și prin intermediul mecanismului de reglementare al diferendelor al OMC de la crearea organizării comune a pieței pentru banane în 1993.

În urma mai multor diferende în cadrul OMC și a reformelor ulterioare ale regimului său comercial în sectorul bananelor, CE a introdus, la 1 ianuarie 2006, un regim bazat numai pe tarife, taxa vamală aplicată fiind de 176 € pe tonă, în corelație cu un contingent tarifar fără taxe vamale de 775 000 tone pentru bananele originare din ACP. Cu toate acestea, situația nu a fost considerată satisfăcătoare de către țările MFN, iar organul de apel al OMC s-a pronunțat împotriva organizării comune a pieței a CE, cel mai recent în decembrie 2008.

Așadar, negocierile comerciale internaționale și litigiile în curs la OMC au determinat UE să reconsolideze nivelul tarifului MFN sub nivelul actual de 176 € pe tona de banane importate. În decembrie 2009, în urma unor negocieri lungi și complexe, UE a parafat un acord privind bananele cu țările exportatoare de banane din America Latină, în care se prevedea un calendar pentru reducerea tarifului MFN aplicat de UE la banane.

Acest acord rezolvă toate diferendele în curs la OMC și prevede că tariful MFN va scădea de la nivelul actual de 176 € pe tonă la 114 € pe o perioadă de la șapte la nouă ani. Țările ACP vor beneficia în continuare de acces la piața UE fără taxe vamale și fără contingente, în baza acordurilor de parteneriat economic între regiunile ACP și UE, cu începere din ianuarie 2008.

Modificarea regimului tarifar al UE implică o reducere a marjei preferențiale a ACP. Pentru a sprijini țările ACP furnizoare de banane în procesul de adaptare, Comisia Europeană propune instituirea de măsuri de însoțire, în funcție de specificul fiecărei țări, pentru principalele țări ACP exportatoare de banane. Măsurile se vor baza pe procesele de adaptare inițiate prin Sistemul special de asistență și prin Cadrul special de asistență pentru furnizorii tradiționali de banane din ACP (a se vedea secțiunea 1.3 de mai jos).

Comerțul cu banane între țările ACP și UE

În deceniul de după 1999, au apărut zece principale țări ACP exportatoare de banane, fiecare furnizând anual în medie peste 10 000 tone de banane către UE (anexa 1). În Africa, aceste țări sunt: Camerun, Côte d'Ivoire și Ghana. În zona Caraibelor, aceste țări sunt: Belize, Dominica, Republica Dominicană, Jamaica, Saint Lucia, Saint Vincent și Grenadine, precum și Suriname. Graficele 1 și 2 prezintă importurile provenite din aceste țări în perioada cuprinsă între 1999 și 2008.

În ultimii zece ani, alte douăzeci de țări ACP au furnizat, la un moment dat, banane pentru UE. Cu toate acestea, volumele au fost marginale, cu o medie anuală sub 40 de tone pe țară.

Graficul 1: Importurile UE din principalele țări furnizoare de banane din Africa, 1999-2008

[pic]

Sursa: Comext, Eurostat, 2009

Graficul 2: Importurile UE din principalele țări furnizoare de banane din zona Caraibelor, 1999-2008

[pic]

Sursa: Comext, Eurostat, 2009

Programe anterioare de sprijin

În trecut, UE a oferit sprijin sectoarelor bananelor din țările ACP prin finanțarea:

- Sistemului special de asistență[3] în perioada cuprinsă între 1994 și 1999;

- Cadrului special de asistență[4] în perioada cuprinsă între 1999 și 2008.

Ambele programe au sprijinit adaptarea țărilor ACP care sunt exportatoare tradiționale de banane[5] la modificările regimului comercial al bananelor în CE și la modificarea probabilă a nomenclaturilor tarifare. În special, programele au ajutat țările beneficiare:

- să producă banane într-un mod mai competitiv; și/sau

- să-și diversifice economiile în alte sectoare pentru a-și reduce dependența de banane.

Rezultatele au fost în general pozitive, deși unele provocări există în continuare, în special în țările în care diversificarea era o prioritate[6]. Patru țări – Capul Verde, Grenada, Madagascar și Somalia – au redus treptat și în final au pus capăt exporturilor lor în UE. Două țări ACP care nu erau în mod tradițional furnizoare de banane – Republica Dominicană și Ghana – și-au fructificat accesul preferențial pe piața UE pentru a deveni în ultimii ani țări exportatoare de banane, și astfel nu au beneficiat de Sistemul special de asistență sau de Cadrul special de asistență.

NOILE MăSURI DE ÎNSOțIRE PENTRU SECTORUL BANANELOR

Obiective, beneficiari și zone de intervenție

Prin măsurile de însoțire pentru sectorul bananelor, Comisia Europeană propune să sprijine adaptarea la noile tarife MFN a celor zece țări ACP care au furnizat Uniunii Europene în medie peste 10 000 tone de banane în ultimii zece ani: Belize, Camerun, Côte d'Ivoire, Dominica, Republica Dominicană, Ghana, Jamaica, Saint Lucia, Saint Vincent și Grenadine, precum și Suriname.

Măsurile de sprijinire pentru sectorul bananelor vor contribui la realizarea obiectivelor cooperării UE cu țările ACP: reducerea sărăciei, promovarea creșterii durabile și asigurarea integrării line a țărilor în economia mondială. Măsurile vor sprijini procesul de adaptare în țările ACP exportatoare de banane, luând în considerare politicile și strategiile de adaptare proprii țărilor respective. Măsurile se vor concentra în principal asupra a trei obiective:

1. Creșterea competitivității sectorului. Sprijinirea exportatorilor de banane pentru a deveni mai competitivi în țările în care producătorii au mari șanse să se adapteze la evoluțiile comerțului internațional pe termen lung.

2. Promovarea diversificării economice. Prin sprijinirea zonelor care depind în prezent de exporturile de banane pentru a genera venituri în alte moduri se poate contribui la reducerea vulnerabilității acestora, indiferent dacă acest nou venit completează sau înlocuiește veniturile din exporturile de banane.

3. Gestionarea impactului mai amplu al adaptării asupra ocupării forței de muncă, educației și asistenței medicale, utilizării terenului și mediului. Reducerile tarifare vor avea probabil efecte sociale, de mediu și economice asupra țărilor ACP, în special în cazul în care industria bananelor înregistrează reduceri. Strategiile de adaptare ar putea contracara aceste efecte, iar asistența UE ar trebui să poată sprijini aceste strategii.

Nevoile de ajustare ale țărilor beneficiare vor varia semnificativ, în funcție de importanța sectorului bananelor în economia fiecărei țări, de volumul exporturilor în UE, precum și în funcție de capacitatea de adaptare a fiecăreia. Cu eforturi suplimentare, unele țări pot fi în continuare competitive pe o piață cu o protecție mai redusă, în timp ce altele ar putea fi nevoite să opteze pentru alte soluții. Așadar, măsurile ar trebui să fie specifice fiecărei țări și ar trebui integrate în strategia agricolă și de dezvoltare mai amplă a fiecărei țări.

Modalități de punere în aplicare

Strategiile specifice fiecărei țări vor contribui la adaptarea țărilor la noile condiții de piață și vor sta la baza acordării asistenței UE, garantând faptul că măsurile de însoțire pentru sectorul bananelor sunt relevante și eficiente. Fiecare țară, în colaborare cu părțile implicate, ar trebui să elaboreze o strategie de adaptare națională pentru sectorul bananelor sau să o actualizeze, dacă aceasta există, în conformitate cu politicile mai ample din domeniul agricol, de mediu și de ocupare a forței de muncă și cu strategiile de dezvoltare. Strategiile ar trebui să ia în considerare experiența și rezultatele programelor anterioare de sprijinire a sectorului bananelor, dacă este cazul, și ar trebui să se bazeze pe evaluări ulterioare ale perspectivelor în temeiul noilor regimuri comerciale. În temeiul acestor strategii naționale de adaptare, UE va adopta Strategia multianuală de sprijin, care va fi compatibilă cu programele UE de sprijinire a țărilor. Strategiile vor fi monitorizate în continuare pentru a decide dacă sunt necesare evaluări strategice de mediu.

Anexa 1: IMPORTURILE ÎN UE DIN țăRILE ACP - PRINCIPALE șI TRADIțIONALE - FURNIZOARE DE BANANE, ÎN TONE, 1999-2008

|1999 |2000 |2001 |2002 |2003 |2004 |2005 |2006 |2007 |2008 |Media 1999-2008 | | Belize | 55,650 |68,558 |51,609 |38,178 |73,806 |80,292 |74,189 |73,207 |62,357 |82,146 |65,999 | | Camerun |160,638 |204,978 |215,455 |229,913 |293,091 |260,056 |252,912 |252,702 |221,821 |279,530 |237,110 | | Capul Verde |10 |2 |0 |0 |0 |0 |0 |0 |0 |0 |1 | | Côte d'Ivoire | 192,522 |200,163 |216,699 |210,788 |202,034 |208,948 |183,752 |221,791 |189,438 |216,583 |204,272 | | Dominica | 27,583 |27,713 |17,516 |17,467 |10,472 |12,167 |12,814 |13,298 |7,291 |10,281 |15,660 | | Republica Dominicană |42,217 |59,807 |85,886 |97,331 |109,434 |101,337 |144,683 |176,757 |206,362 |170,464 |119,428 | | Ghana | 2,526 |2,972 |3,345 |3,201 |928 |1,788 |4,207 |22,404 |34,134 |45,951 |12,146 | | Grenada |621 |784 |591 |557 |448 |406 |0 |0 |0 |0 |341 | | Jamaica | 51,635 |40,941 |42,958 |40,600 |41,775 |28,660 |11,654 |31,863 |18,371 |40 |30,850 | | Kenya | 19 |10 |1 |3 |1 |0 |0 |0 |0 |1 |4 | | Madagascar | 0 |0 |0 |0 |0 |0 |0 |0 |0 |0 |0 | | Saint Lucia | 65,532 |72,566 |34,727 |49,313 |32,520 |42,872 |28,243 |36,726 |30,456 |38,512 |43,147 | | Saint Vincent și Grenadine |37,910 |42,923 |30,829 |32,520 |20,911 |23,962 |15,893 |17,239 |13,792 |8,975 |24,495 | | Suriname | 39,029 |34,234 |28,720 |6,548 |0 |19,387 |35,258 |45,119 |58,788 |65,812 |33,290 | | Tanzania | 0 |0 |0 |0 |0 |0 |0 |0 |0 |0 |0 | | Sursa: Comext, Eurostat, 2009

[1] În prezenta comunicare, „banane” se referă la bananele care fac obiectul comerțului internațional și care sunt încadrate la codul de referință OMC NC 08030019. Diferite specii de banane, inclusiv specia Musa paradisiaca ( plantains ), constituie produse de bază, care contribuie adesea în mod semnificativ la securitatea alimentară a gospodăriilor. Bananele pentru desert consumate de obicei pe piața europeană, respectiv cele din specia Cavendish, sunt fructele cu cea mai mare comercializare pe plan internațional.

[2] În 2004, Comunicarea „Lanțul produselor agricole de bază, dependență și sărăcie – Propunere pentru un plan de acțiune al UE” [COM(2004)89 din februarie 2004] a reprezentat baza angajamentului reînnoit al UE în ceea ce privește mărfurile agricole de bază din țările în curs de dezvoltare și a stabilit orientările strategice ale cooperării.

[3] Regulamentul (CE) nr. 2686/94 al Consiliului din 31 octombrie 1994.

[4] Regulamentul (CE) nr. 856/1999 al Consiliului din 22 aprilie 1999 și Regulamentul (CE) nr. 1609/1999 al Comisiei.

[5] Belize, Camerun, Capul Verde, Côte d'Ivoire, Dominica, Jamaica, Madagascar, Saint Lucia, Saint Vincent și Grenadine, Somalia și Suriname.

[6] A se vedea „Raportul bienal privind Cadrul special de asistență pentru furnizorii ACP tradiționali de banane”; COM(2010) xxxx.